ಆರ್ಗನ್

ಆರ್ಗನ್ ಹೂಬಿಡುವ ಸಸ್ಯದ ಒಂದು ಜಾತಿಯಾಗಿದೆ. ಇದು ಸುಣ್ಣಯುಕ್ತ ಅರೆ-ಮರುಭೂಮಿ ಸೌಸ್ ಕಣಿವೆ ಮತ್ತು ಮೊರಾಕೊದ ಚಿಯಾಡ್ಮಾ ಮತ್ತು ಹಹಾ ಪ್ರದೇಶಗಳಿಗೆ ಹಾಗೂ ನೈಋತ್ಯ ಅಲ್ಜೀರಿಯಾದ ಟಿಂಡೌಫ್ ಪ್ರಾಂತ್ಯದ ಕೆಲವು ಭಾಗಗಳಿಗೆ, ಮತ್ತು ಮೌರಿಟಾನಿಯಾ ಮತ್ತು ಪಶ್ಚಿಮ ಸಹಾರಾಕ್ಕೂ ಸ್ಥಳೀಯವಾಗಿರುವ ಮರವಾಗಿದೆ. ಆರ್ಗನ್ ಮರಗಳು 8–10 ಮೀ (26–33 ಅಡಿ) ಎತ್ತರಕ್ಕೆ ಬೆಳೆಯುತ್ತವೆ ಮತ್ತು ಸುಮಾರು 200 ವರ್ಷಗಳವರೆಗೆ ಬದುಕುತ್ತವೆ. ಇವು ಮುಳ್ಳಿನಿಂದ ಕೂಡಿದ್ದು, ಗಂಟುಗಂಟಾದ ಕಾಂಡಗಳು ಮತ್ತು ಅಗಲವಾಗಿ ಹರಡಿರುವ ಕಿರೀಟವನ್ನು ಹೊಂದಿವೆ. ಕಿರೀಟವು 70 ಮೀ (230 ಅಡಿ) ವರೆಗೆ ಸುತ್ತಳತೆಯನ್ನು ಹೊಂದಿದೆ ಮತ್ತು ಕೊಂಬೆಗಳು ನೆಲದ ಕಡೆಗೆ ವಾಲಿರಬಹುದು.

ಉಪಯೋಗಗಳು
ನೂರಾರು ವರ್ಷಗಳಿಂದ ಅಲ್ಲಿ ವಾಸಿಸುವ ಬರ್ಬರ್ ಜನರ ಸಂಸ್ಕೃತಿಗಳಲ್ಲಿ ಆರ್ಗನ್ ಮರವು ಪಾತ್ರವನ್ನು ವಹಿಸಿದೆ. ಆರ್ಗನ್ ಬಹುಪಯೋಗಿ ಮರವಾಗಿದ್ದು, ಅದರ ಪ್ರತಿಯೊಂದು ಭಾಗವನ್ನು ಆಹಾರ ಅಥವಾ ಆರ್ಥಿಕ ಸಂಪನ್ಮೂಲವಾಗಿ ಬಳಸಬಹುದಾಗಿದೆ. ಹಣ್ಣನ್ನು ತಿನ್ನಬಹುದು, ಬೀಜಗಳಿಂದ ಎಣ್ಣೆಯನ್ನು ಹೊರತೆಗೆಯಬಹುದು ಮತ್ತು ಮರದ ಉರುವಲನ್ನು ಇಂಧನವಾಗಿ ಬಳಸಬಹುದು. ಆದ್ದರಿಂದ ಮರವು ಸ್ಥಳೀಯ ಸಂಸ್ಕೃತಿಯಲ್ಲಿ ಪ್ರಮುಖ ಸಾಮಾಜಿಕ-ಆರ್ಥಿಕ ಪಾತ್ರವನ್ನು ವಹಿಸಿದೆ ಮತ್ತು ಪ್ರಸ್ತುತ ಸುಮಾರು ಮೂರು ಮಿಲಿಯನ್ ಜನರಿಗೆ ಆಹಾರ ಮತ್ತು ಆದಾಯದ ಗಮನಾರ್ಹ ಮೂಲವನ್ನು ಒದಗಿಸುತ್ತದೆ. ಅವರಲ್ಲಿ ಎರಡು ಮಿಲಿಯನ್‌ಗಿಂತಲೂ ಹೆಚ್ಚು ಜನರು ಗ್ರಾಮೀಣ ಪ್ರದೇಶಗಳಲ್ಲಿ ವಾಸಿಸುತ್ತಿದ್ದಾರೆ.

ಮೊರಾಕೊದ ಕೆಲವು ಭಾಗಗಳಲ್ಲಿ, ಬರ್ಬರ್ ಸಮಾಜದಲ್ಲಿ ಮೇವು, ಎಣ್ಣೆ, ಉರುವಲು ಮತ್ತು ಇಂಧನದ ಮೂಲವಾಗಿ ಆರ್ಗನ್ ಆಲಿವ್‌ನ ಸ್ಥಾನವನ್ನು ಪಡೆಯುತ್ತದೆ.

ಮೊರಾಕೊದ ನೈಋತ್ಯ ಭಾಗಗಳಲ್ಲಿ ಹಲವಾರು ಮಹಿಳಾ ಸಹಕಾರ ಸಂಘಗಳು ಆರ್ಗನ್ ಎಣ್ಣೆಯನ್ನು ಉತ್ಪಾದಿಸುತ್ತವೆ. ಎಣ್ಣೆ ಹೊರತೆಗೆಯುವಿಕೆಯ ಅತ್ಯಂತ ಶ್ರಮದಾಯಕ ಭಾಗವೆಂದರೆ ಮೃದುವಾದ ತಿರುಳನ್ನು (ಪ್ರಾಣಿಗಳಿಗೆ ಆಹಾರ ನೀಡಲು ಬಳಸಲಾಗುತ್ತದೆ) ತೆಗೆದುಹಾಕುವುದು ಮತ್ತು ಗಟ್ಟಿಯಾದ ಕಾಯಿಯನ್ನು ಎರಡು ಕಲ್ಲುಗಳ ನಡುವಿಟ್ಟು ಕೈಯಿಂದ ಬಿರುಕು ಬಿಡಿಸುವುದು. ನಂತರ ಬೀಜಗಳನ್ನು ತೆಗೆದು ನಿಧಾನವಾಗಿ ಹುರಿಯಲಾಗುತ್ತದೆ. ಈ ಹುರಿಯುವಿಕೆಯು ಎಣ್ಣೆಯ ವಿಶಿಷ್ಟ, ಕಾಯಿ ರುಚಿಯ ಒಂದು ಭಾಗಕ್ಕೆ ಕಾರಣವಾಗಿದೆ. ಎಣ್ಣೆ ಹೊರತೆಗೆಯುವ ಸಾಂಪ್ರದಾಯಿಕ ತಂತ್ರವೆಂದರೆ ಹುರಿದ ಬೀಜಗಳನ್ನು ಸುತ್ತುತಿರುಗುವ ಬೀಸುವ ಕಲ್ಲಿನಲ್ಲಿ ಸ್ವಲ್ಪ ನೀರಿನೊಂದಿಗೆ ಪುಡಿಮಾಡಿ ಪೇಸ್ಟ್ ಮಾಡುವುದು. ನಂತರ ಪೇಸ್ಟ್ ಅನ್ನು ಕೈಯಿಂದ ಹಿಂಡಲಾಗುತ್ತದೆ, ಇದರಿಂದ ಎಣ್ಣೆಯನ್ನು ಹೊರತೆಗೆಯಲಾಗುತ್ತದೆ.

ಈ ಎಣ್ಣೆಯು 80% ಅಪರ್ಯಾಪ್ತ ಕೊಬ್ಬಿನಾಮ್ಲಗಳನ್ನು ಹೊಂದಿರುತ್ತದೆ. ಇದು ಅಗತ್ಯವಾದ ಕೊಬ್ಬಿನಾಮ್ಲಗಳಿಂದ ಸಮೃದ್ಧವಾಗಿದೆ ಮತ್ತು ಆಲಿವ್ ಎಣ್ಣೆಗಿಂತ ಆಕ್ಸಿಡೀಕರಣಕ್ಕೆ ಹೆಚ್ಚು ನಿರೋಧಕವಾಗಿದೆ. ಆರ್ಗನ್ ಎಣ್ಣೆಯನ್ನು ಬ್ರೆಡ್‍ಗೆ ಅನ್ನು ಅದ್ದಲು, ಕೂಸ್‍ಕೂಸ್ ಮತ್ತು ಸಲಾಡ್ ಮೇಲೆ ಮತ್ತು ಇತರ ರೀತಿಯಲ್ಲಿ ಬಳಸಲಾಗುತ್ತದೆ. ಆಮ್ಲೌ ಎಂದು ಕರೆಯಲ್ಪಡುವ ಬ್ರೆಡ್‌ಗಾಗಿ ಇರುವ ಡಿಪ್ ಅನ್ನು ಆರ್ಗನ್ ಎಣ್ಣೆ, ಬಾದಾಮಿ ಮತ್ತು ಕಡಲೆಕಾಯಿಗಳಿಂದ ತಯಾರಿಸಲಾಗುತ್ತದೆ, ಕೆಲವೊಮ್ಮೆ ಜೇನುತುಪ್ಪ ಅಥವಾ ಸಕ್ಕರೆಯಿಂದ ಸಿಹಿಗೊಳಿಸಲಾಗುತ್ತದೆ. ಹುರಿಯದ ಎಣ್ಣೆಯನ್ನು ಸಾಂಪ್ರದಾಯಿಕವಾಗಿ ಚರ್ಮ ರೋಗಗಳಿಗೆ ಚಿಕಿತ್ಸೆಯಾಗಿ ಬಳಸಲಾಗುತ್ತದೆ ಮತ್ತು ಯುರೋಪಿಯನ್ ಸೌಂದರ್ಯವರ್ಧಕ ತಯಾರಕರು ಆರ್ಗನ್ ಎಣ್ಣೆಯನ್ನು ಇಷ್ಟಪಡುತ್ತಾರೆ.

 ಉಲ್ಲೇಖಗಳು 

ವರ್ಗ:ಮರಗಳು
ವರ್ಗ:ಬೆಳೆಗಳು